Súradnice: 42°30′06″S 24°42′26″V﻿ / ﻿42,50167°S 24,70722°V﻿ / 42.50167; 24.70722

**Archeologické múzeum** (bulh. Археологически музей – *Archeologičeski muzej*) je múzeum založené v druhej polovici 20. storočia, ktoré sa nachádza v meste Chisaria v Plovdivskej oblasti v južnom Bulharsku. Múzeum patrí medzi 100 národných turistických objektov Bulharska.

Lokalita
--------

Múzeum leží v centrálnej časti mesta Chisaria na ulici *Al. Stambolijski* (bulh. улица „Ал. Стамболийски") č. 8.

Dejiny
------

Začiatok múzejnej práce v Chisarii sa datuje do roku 1933, keď skupina nadšencov založila archeologickú spoločnosť. Predsedom združenia sa stal miestny patriot, generál Todor Markov, ktorý bol aj hlavným iniciátorom založenia spolku.

Z predmetov zhromaždených spolkom bola založená muzeálna zbierka. Múzejná zbierka sa v tom čase nachádzala v priestoroch vily „Momina", ktorá patrila priamo predsedovi a zakladateľovi spolku generálovi Markovovi. Zbierka bola v roku 1957 (udávaný je aj rok 1953) vyhlásená za štátne múzeum.

V roku 1967 (udávaný je aj rok 1962) bolo múzeum preklasifikované a získalo štatút archeologického múzea.

Charakteristika
---------------

V múzeu sa nachádzajú dve stále expozície: hlavné archeologické oddelenie (s pridelenými dvoma sálami, lapidáriom a nádvorím) a stála etnografická expozícia. Expozícia je doplnená vysvetľujúcimi textami v bulharčine a angličtine, ako aj fotografickým materiálom, mapami a plánmi niektorých preskúmaných archeologických lokalít.

### Zbierkový fond

Celkový zbierkový fond múzea nie je veľmi objemný. Číta vyše než 4000 muzeálnych exponátov (uvádzal sa počet 4276 exponátov) – je však rôznorodý a reprezentatívny.

Expozície hlavného komplexu múzea
---------------------------------

### Archeologická expozícia

Exponáty v archeologickej časti múzea predstavujú a mapujú materiálnu a duchovnú kultúru v chisarskom regióne v rozmedzí od 5. – 4. tisícročia pred Kristom až do neskorého stredoveku v 14. storočí.

Z pravekého obdobia sa medzi exponátmi nachádzajú nálezy objavené pri vykopávkach neolitických osád v Chisarii a dedine Černičevo – ide predovšetkým o hlinené nádoby, hlinené modly, kamenné sekery, alebo nože vyrobené z pazúriku. Z exponátov pochádzajúcich z tráckeho obdobia sa v múzeu nachádzajú predovšetkýmn predmety, ktoré dokazujú obchodné kontakty medzi miestnym tráckym osídlením a obyvateľmi regiónov Starovekého Grécka. Ide predovšetkým o fragmenty nádob z importovanej gréckej keramiky a mince razené na ostrove Thasos, v mestách Kyzikos, Enos a Neapolis.

Najrozsiahlejšiu časť expozície predstavujú predmety spojené s rímskym obdobím mesta.

### Etnografická expozícia

Stála etnografická expozícia mapuje život, zvyky a spôsob obživy obyvateľstva v chisarskom regióne od obdobia bulharského národného obrodenia do súčasnosti.

Externé expozície múzea
-----------------------

Okrem hlavného areálu patria k archeologickému múzeu v Chisarii dve externé expozície. Sú to:

### Rímska hrobka

*Bližšie informácie v hlavnom článku: Rímska hrobka (Chisaria)*
Rímska hrobka zo 4. storočia, ktorá pozostáva zo schodiskového koridoru a pohrebnej komory ležiacej v hĺbke 7 metrov pod povrchom zeme.

### Rímske termálne kúpele

*Bližšie informácie v hlavnom článku: Rímske termálne kúpele (Chisaria)*
Rímske termálne kúpele vybudované v priebehu 2. – 3. storočia. Nachádzajú sa v parku „Momina sălza".

Turizmus
--------

Chisarské archeologické múzeum patrí k významným turistickým atrakciám a teší sa vysokému záujmu, ako zo strany lokálnych obyvateľov, tak aj zo strany hostí a návštevníkov kúpeľného letoviska.
Celý komplex múzea vrátane externých expozícií patrí do zoznamu 100 národných turistických objektov Bulharska. V zozname sú pod číslom 67a. Múzeum ponúka špecializované komentované prednášky v bulharčine, angličtine a ruštine. Možná je aj prehliadka najatraktívnejších exponovaných kultúrnych pamiatok v archeologickej rezervácii Chisaria so sprievodcom.

Archeologická rezervácia „Chisaria"
-----------------------------------

*Bližšie informácie v hlavnom článku: Antické mesto v kurorte Chisar*
*Archeologická rezervácia* bola vyhlásená v roku 1976 a zahŕňa časti mesta Chisaria, kde sa nachádzajú pozostatky niekdajšieho antického mesta Diocletianopolis. Rozprestiera sa teda predovšetkým v časti Chisarie, ktorá je ohradená pevnostnými múrmi antického mesta. Archeologická rezervácia patrí pod priamu správu archeologického múzea, ktoré na ňu dohliada, stará sa o ňu a udržiava ju.

Galéria
-------

* v dvore archeologického múzea v Chisariiv dvore archeologického múzea v Chisarii
* prvá z externých expozícií chisarského archeologického múzea – Rímske termálne kúpeleprvá z externých expozícií chisarského archeologického múzea – Rímske termálne kúpele
* druhá z externých expozícií chisarského archeologického múzea – Rímska hrobkadruhá z externých expozícií chisarského archeologického múzea – Rímska hrobka

Referencie
----------

1. 1 2 3  KOLEKTÍV AUTOROV. Goľama enciklopedija BĂLGARIJA – tom 12 – uni-ja. Sofia : Bălgarska akademija na naukite – Naučnoinformacionen centăr „Bălgarska enciklopedija". 2012. 4946 s. ISBN 9789548104340. S. 4641. (po bulharsky)
2. 1 2 3 4 5 6 7 8 9 10 11 12 13 14  MADŽAROV, Mitko. Chisaria – pătevoditel. Veliko Tărnovo : Archeologičeski muzej – Chisaria-Izdatelstvo „Faber". 72 s. ISBN 9786190008514. S. 17. (po bulharsky)
3. 1 2 3 4 5 6 7 8 9 10 11 12 13 14 15 16 17   *Археологически музей* [online]. btsbg.org, 2017-10-08, [cit. 2022-11-09]. Dostupné online.
4. 1 2 3 4 5 6 7 8 9 10 11 12 13 14   *Сайтът на Българските музеи* [online]. museology.bg, [cit. 2022-11-09]. Dostupné online.
5. 1 2 3 4 5 6 7 8 9 10 11   *Археологически музей – Хисаря* [online]. bestplacesinbulgaria.com, [cit. 2022-11-09]. Dostupné online.
6. 1 2 3 4 5 6 7 8 9 10 11 12 13 14 15  Национален Бизнес ООД - Бизнес Каталог. *Археологически музей- Хисаря* [online]. nacionalen-biznes.com, [cit. 2022-11-09]. Dostupné online.
7. 1 2 3  KĂNČEV, Kănčo; BONEV, Bončo. Bălgarija. Stará Zagora : Domino EOOD. 2013. 312 s. ISBN 9789546511706. S. 245. (po bulharsky)
8. 1 2 3 4 5   *Културно историческо наследство* [online]. hisar.bg, 2013-08-27, [cit. 2022-11-12]. Dostupné online.
9. 1 2   mc.government.bg, [cit. 2022-11-09]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Archeologické múzeum (Chisaria)**